SVI พุ่ง 7% รับข่าวซื้อกิจการ “ทีพีที” หวังลดต้นทุน หนุนกำไรโตเด่น 3 ปีข้างหน้า
SVI พุ่งแรง 7% รับข่าวซื้อกิจการ โทโฮกุ ไพโอเนียร์ “ทีพีที” หวังลดต้นทุน ดันความสามารถทางการแข่งขันในตลาดโลก คาดหนุนกำไรโตเด่นใน 3 ปีข้างหน้า เพิ่มขึ้นอีก 2-3%
26 ต.ค. 2564

ผู้สื่อข่าวรายงานว่าวันนี้ (26 ต.ค. 2564) ราคาหุ้นบริษัท เอสวีไอ จำกัด (มหาชน) หรือ SVI ปิดตลาด อยู่ที่ระดับ 5.65 บาท เพิ่มขึ้น 0.35 บาท หรือ 6.60% โดยทำจุดสูงสุดที่ 5.65 บาท และทำจุดต่ำสุดที่ 5.35 บาท ด้วยมูลค่าการซื้อขาย 88.10 ล้านบาท

โดยราคาหุ้น SVI ที่ปรับตัวขึ้นบนกระดานนั้นเนื่องมาจาก นายสมชาย สิริปัญญานนท์ กรรมการผู้จัดการ SVI เปิดเผยว่า บริษัทฯ มุ่งเพิ่มประสิทธิภาพการบริหารจัดการด้านซัพพลายเชนในกระบวนการประกอบชิ้นส่วนอิเล็กทรอนิกส์ เพื่อเพิ่มความสามารถการแข่งขันในอุตสาหกรรมของ SVI ในฐานะ 1 ใน 50 อันดับของผู้ผลิตผลิตภัณฑ์ทางด้านอิเล็กทรอนิกส์ของโลก เพื่อตอบสนองความต้องการของลูกค้าอุตสาหกรรมทั่วโลกให้ดียิ่งขึ้น
ทั้งนี้ การเข้าซื้อหุ้น 100% ใน บริษัท โทโฮกุ ไพโอเนียร์ (ประเทศไทย) หรือ “ทีพีที” ถือเป็นกลยุทธ์สร้างการเติบโตในระยะยาวที่สำคัญของ SVI ที่ต้องการเข้าควบรวมกิจการซัพพลายเชนระดับต้นน้ำในภาคอุตสาหกรรมการผลิตชิ้นส่วนอิเล็กทรอนิกส์ โดยใช้ประสบการณ์ความเชี่ยวชาญของทีพีทีในการผลิตและบริหารจัดการกระบวนการผลิตอุปกรณ์สำหรับประกอบชิ้นส่วนอิเล็กทรอนิกส์ เนื่องจากสินค้าที่ทีพีทีสามารถผลิตได้นั้นปัจจุบันบริษัทฯ ยังคงนำเข้าจากต่างประเทศเป็นส่วนใหญ่ ทั้งจากประเทศจีน ประเทศมาเลเซียและประเทศในกลุ่มสหภาพยุโรป ดังนั้น การได้มาซึ่งธุรกิจของทีพีทีนั้นนอกจากจะนำมาซึ่งต้นทุนการผลิตโดยรวมที่ต่ำลง ยังสามารถช่วยลดค่าใช้จ่ายด้านการขนส่งและความเสี่ยงด้าน supplier อีกด้วย
“ทีพีที เป็นจิ๊กซอว์ที่เข้ามาช่วยเสริมศักยภาพการผลิตของ SVI ก้าวสู่การบริหารซัพพลายเชนวัตถุดิบในระดับต้นน้ำของอุตสาหกรรมการผลิตชิ้นส่วนอิเล็กทรอนิกส์ สนับสนุนขีดความสามารถการแข่งขันในตลาดโลกที่ดียิ่งขึ้น จากการบริหารต้นทุนการผลิตโดยได้ดี ส่งเสริมอัตรากำไรสุทธิที่คาดว่าจะเพิ่มขึ้น 2-3% และกำไรต่อหุ้นจะปรับตัวดีขึ้นกว่า 10% ในอีก 3 ปีข้างหน้า” นายสมชาย กล่าว 
 